Title: พระราชกฤษฎีกากำหนดตราสัญลักษณ์มหาวิทยาลัยนครพนม พ.ศ. 2550

พระราชกฤษฎีกา

พระราชกฤษฎีกา
กำหนดตราสัญลักษณ์มหาวิทยาลัยนครพนม
พ.ศ. ๒๕๕๐

ภูมิพลอดุลยเดช ป.ร.
ให้ไว้ ณ วันที่ ๒๔
พฤศจิกายน พ.ศ. ๒๕๕๐
เป็นปีที่ ๖๒
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรกำหนดให้มีตราสัญลักษณ์มหาวิทยาลัยนครพนม

อาศัยอำนาจตามความในมาตรา
๑๘๗ ของรัฐธรรมนูญแห่งราชอาณาจักรไทย และมาตรา ๕๔ วรรคหนึ่ง
แห่งพระราชบัญญัติมหาวิทยาลัยนครพนม พ.ศ. ๒๕๔๘ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้
ดังต่อไปนี้

มาตรา ๑  พระราชกฤษฎีกานี้เรียกว่า
พระราชกฤษฎีกากำหนดตราสัญลักษณ์มหาวิทยาลัยนครพนม พ.ศ. ๒๕๕๐

มาตรา ๒[๑]  พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ตราสัญลักษณ์มหาวิทยาลัยนครพนม
มีลักษณะเป็นรูปหยดน้ำสีน้ำตาล ประกอบด้วย องค์พระธาตุพนมอยู่บนดอกบัว
ส่วนล่างขององค์พระธาตุพนมมีซุ้มประตูสี่ทิศบนคลื่นน้ำสีฟ้าจำนวนสามเส้น
ภายในองค์พระธาตุพนมเป็นลายดอกบัวเจ็ดดอก
โดยทั้งหมดอยู่ในวงรีลักษณะหยดน้ำและภายในมีวงรีสีเหลืองทองสองวง
ระหว่างวงรีสีเหลืองทองมีรูปรวงข้าวสีเหลืองทองทั้งสองข้าง ส่วนล่างของตราสัญลักษณ์เป็นรูปฐานสิงห์สีน้ำตาลดัดโค้งตามรูปหยดน้ำ
ด้านใต้เป็นชื่อมหาวิทยาลัยภาษาไทยว่า มหาวิทยาลัยนครพนม และมีชื่อภาษาอังกฤษว่าNAKHON PHANOM UNIVERSITY

มาตรา ๔  ตราสัญลักษณ์ตามมาตรา ๓ มีความหมาย ดังต่อไปนี้
(๑)
วงรีรูปหยดน้ำ สื่อความหมายถึง หยดน้ำหนึ่งหยดที่หลอมรวมกันเป็นแม่น้ำแห่งการศึกษาเปรียบประดุจการรวมสถานศึกษามาเป็นมหาวิทยาลัยนครพนม
โดยสีน้ำตาลเป็นสีประจำจังหวัด และสีเหลืองทองเป็นสีประจำมหาวิทยาลัย
(๒)
องค์พระธาตุพนมอยู่บนดอกบัว สื่อความหมายถึง
การเคารพสักการะองค์พระธาตุพนมอันเป็นสัญลักษณ์ประจำจังหวัดนครพนม
และเป็นตัวแทนของคุณธรรมที่หลอมรวมใจของบุคคลทุกหมู่เหล่าเข้าไว้ด้วยกัน
(๓)
ซุ้มประตูสี่ทิศ สื่อความหมายถึง
ประตูแห่งการศึกษาทั้งสี่ทิศที่เปิดโอกาสให้บุคคลเข้ามาแสวงหาองค์ความรู้
(๔)
คลื่นน้ำสีฟ้าจำนวนสามเส้น สื่อความหมายถึง แม่น้ำโขงซึ่งเป็นแม่น้ำนานาชาติที่ไหลอย่างต่อเนื่อง
เปรียบประดุจการเปิดโอกาสทางการศึกษาให้แก่บุคคลทุกชนชาติ
(๕)
ลายดอกบัวเจ็ดดอก สื่อความหมายถึง
ลายประจำพระธาตุพนมซึ่งเป็นสัญลักษณ์แห่งคุณธรรมและจำนวนเจ็ดดอกนั้นเทียบเท่ากับสถานศึกษาทั้งเจ็ดแห่งที่หลอมรวมเป็นมหาวิทยาลัยนครพนม
(๖)
รวงข้าวสีเหลืองทอง สื่อความหมายถึง
ความเจริญเติบโตและการรวมกลุ่มกันเพื่อให้เกิดความสามัคคี
เพื่อเป้าหมายแห่งความสำเร็จในการปฏิบัติงานในนามมหาวิทยาลัยนครพนม
(๗)
ฐานสิงห์ สื่อความหมายถึง ความมั่นคงและยั่งยืนของมหาวิทยาลัยนครพนม

มาตรา ๕  ให้มหาวิทยาลัยนครพนมจัดทำตราสัญลักษณ์ตามพระราชกฤษฎีกานี้ขึ้นไว้เป็นตัวอย่าง

มาตรา ๖  ให้รัฐมนตรีว่าการกระทรวงศึกษาธิการรักษาการตามพระราชกฤษฎีกานี้

ผู้รับสนองพระบรมราชโองการ
พลเอก สุรยุทธ์  จุลานนท์
นายกรัฐมนตรี

หมายเหตุ :-
เหตุผลในการประกาศใช้พระราชกฤษฎีกาฉบับนี้ คือ เนื่องจากได้มีการรวมสถานศึกษาที่ตั้งอยู่ในท้องที่จังหวัดนครพนมมาจัดตั้งเป็นมหาวิทยาลัยนครพนมตามพระราชบัญญัติมหาวิทยาลัยนครพนม
พ.ศ. ๒๕๔๘ และโดยที่มาตรา ๕๔ วรรคหนึ่ง
แห่งพระราชบัญญัติดังกล่าวบัญญัติให้มหาวิทยาลัยอาจกำหนดให้มีตราเครื่องหมาย
หรือสัญลักษณ์ของมหาวิทยาลัยหรือส่วนราชการของมหาวิทยาลัยได้
โดยตราเป็นพระราชกฤษฎีกา จึงจำเป็นต้องตราพระราชกฤษฎีกานี้

วรวิมล/ผู้จัดทำ
๓ พฤศจิกายน ๒๕๕๓
กวินทราดา/ผู้ตรวจ
๕ พฤศจิกายน ๒๕๕๓

[๑] ราชกิจจานุเบกษา
เล่ม ๑๒๔/ตอนที่ ๘๙ ก/หน้า ๖๕/๑๐ ธันวาคม ๒๕๕๐